b'\n_START_ARTICLE_\nStrandstjernehettefly\n_START_SECTION_\nUtseende\n_START_PARAGRAPH_\nEt ganske stort (vingespenn 46\xe2\x80\x9350 mm), gr\xc3\xa5lig nattfly med spoleformet kropp. Kroppen er gr\xc3\xa5, forkroppen (thorax) har en brunsvart tverrstripe og en firkantet, brunsvart flekk midt p\xc3\xa5 ryggen, bakkroppen (abdomen) en svart ryggstripe. Forvingen er gr\xc3\xa5brun langs forkanten, med gulaktige nyre- og ringmerker, i midten ganske blek. Bakkanten er smalt brunsvart, og det finnes en svart lengdestrek ved bakhj\xc3\xb8rnet og en bueformet, hvit linje som omslutter denne. Bakvingen er gr\xc3\xa5, lysere ved roten, med m\xc3\xb8rke \xc3\xa5rer. Larven er gr\xc3\xb8nn, med svartkantede, gule lengdestriper.\n_START_SECTION_\nLevevis\n_START_PARAGRAPH_\nArten lever p\xc3\xa5 strandenger der larvene spiser gullris (Solidago virgaurea) og strandstjerne (Aster tripolium). De utvikler seg i august \xe2\x80\x93 september, kryper s\xc3\xa5 ned i bakken der de overvintrer som pupper i en kokong. Arten flyr om natten, det eneste kjente, norske eksemplaret ble funnet i juli.\n_START_SECTION_\nUtbredelse\n_START_PARAGRAPH_\nArten finnes i Mellom-Europa og det s\xc3\xb8rligste Nord-Europa, og videre \xc3\xb8stover til Japan.'